Diari Oficial de la Generalitat Valenciana


Sumari del DOGV 9838, del 29-04-2024 (2024/3127)

RESOLUCIÓ de 6 de febrer de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de planta FV Benifallim I, de 9,99 MWp i línia d'evacuació, al polígon 1, parcel·la 1, en els termes municipals de Benifallim, Penàguila i Alcoi (Alacant). Expedient: (2685429) 015/2023/AIA, així com del Projecte de planta FV Benifallim III, d'1,605 MWp i línia d'evacuació, al polígon 1, parcel·la 6, en els termes municipals de Penàguila i Alcoi. Expedient: (3006442) 025/2023/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9838

Data del DOGV
:   29-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3127


Data del document
:   06-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 6 de febrer de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de planta FV Benifallim I, de 9,99 MWp i línia d'evacuació, al polígon 1, parcel·la 1, en els termes municipals de Benifallim, Penàguila i Alcoi (Alacant). Expedient: (2685429) 015/2023/AIA, així com del Projecte de planta FV Benifallim III, d'1,605 MWp i línia d'evacuació, al polígon 1, parcel·la 6, en els termes municipals de Penàguila i Alcoi. Expedient: (3006442) 025/2023/AIA. [2024/3127]  
«Informes d'impacte ambiental  
Expedient: (2685429) 15/2023/AIA.  
Títol: Planta FV Benifallim I de 9,99 MWp i línia d'evacuació.  
Titular: Amber Solar Power Once, SL.  
Òrgan substantiu: Servici Territorial d'Indústria, Energia i Mines d'Alacant (ATREGI/2020/159/03).  
Localització: polígon 1, parcel·la 1 en TM Benifallim, Penàguila i Alcoi (Alacant).  
Expedient: (3006442) 25/2023/AIA.  
Títol: Planta FV Benifallim III d'1,605 MWp i línia d'evacuació.  
  
Titular: Amber Solar Power Trece, SL.  
Òrgan substantiu: Servici Territorial d'Indústria, Energia i Mines d'Alacant (ATREGI/2020/160/03).  
Localització: polígon 1, parcel·la 6 en TM Penàguila i Alcoi (Alacant).  
Tramitació administrativa  
En data 26 de desembre de 2022, el Servici Territorial d'Indústria, Energia i Mines d'Alacant (òrgan substantiu) va donar trasllat al Servici d'Avaluació d'Impacte Ambiental (òrgan ambiental) de la sol·licitud d'avaluació d'impacte ambiental simplificada de l'expedient ATREGI/2020/159/03, i en data 13 de gener de 2023, de l'expedient ATREGI/2020/160/03, i va adjuntar els enllaços per a la descàrrega de la documentació següent dels dos projectes:  
- Projectes de les instal·lacions solar i la línia d'evacuació.  
- Document ambiental.  
- Sol·licitud d'inici del promotor i de l'òrgan substantiu.  
- Anunci d'informació pública en data 23.12.2022 (Benifallim I) i 21.03.2022 (Benifallim III).  
- Documentació complementària (estudi d'integració paisatgística (EIP), pla de desmantellament, estudi hidrològic, estudi d'afeccions a RN2000, informes recaptats, etc.).  
Prèviament a esta sol·licitud, els dos projectes tenen com a antecedents l'expedient 105/1685-FNT (Benifallim I) i 106/0938-ISZ (Benifallim III), per als quals, en data 26 de setembre de 2022, este òrgan ambiental va remetre per acumulació per als dos projectes l'informe de determinació d'afeccions ambientals (IDAA) a l'STIEM d'Alacant i als seus promotors, i va concloure que este projecte hauria de ser sotmés a l'avaluació d'impacte ambiental corresponent, ja que sobre la base de l'informe emés per l'òrgan competent en matèria de medi natural (en data de firma 13.09.23) no era possible descartar que el projecte poguera comportar efectes adversos significatius sobre el medi ambient.  
  
Analitzada la documentació descarregada de l'enllaç facilitat, es troben els informes següents de les administracions públiques consultades, que es detallen a continuació:  
- En data 8 de gener de 2021, informe vinculant de valoració d'afeccions de la Direcció General de Patrimoni i Cultura, respecte als dos projectes, el qual conclou favorablement i indica les següents condicions que cal complir:  
«[…] per la qual cosa vist el precepte indicat i de conformitat amb l'informe dels servicis tècnics, s'informa favorablement als efectes patrimonials que preveu l'art. 11 de la Llei 4/1998, d'11 de juny, del patrimoni cultural valencià, el Projecte plantes fotovoltaiques Benifallim I i Benifallim III i línia d'evacuació amb subjecció a les condicions següents, que expressament hauran d'incorporar-se i assumir el promotor en el projecte i garantir expressament el seu compliment:  
  
1. La realització de sondejos arqueològics previs en la parcel·la 1 del polígon 1 del TM de Benifallim (Alacant) i la parcel·la 6 del polígon 1 del TM de Penàguila (Alacant).  
2. El seguiment arqueològic dels moviments de terra en el moment de l'execució de les obres (…)».  
Entre la documentació aportada, es troba en data de firma 8 d'abril de 2022 l'informe de la Confederació Hidrogràfica del Xúquer (CHX), referent a la planta FV Benifallim III, el qual conclou favorablement i indica una sèrie de condicions i indicacions que el promotor ha de complir en el cas que l'actuació afecte domini públic hidràulic (altura mínima de línia, distància en línies soterrades, directrius en cas de tala d'arbres, etc.).  
En data de firma 16 de juny de 2022, es troba l'informe del Servici d'Infraestructura Verda i Paisatge, el qual conclou favorablement només respecte al projecte de la planta FV Benifallim III, condicionat al fet que es complisquen els condicionants exposats com a mesures d'integració paisatgística. Així mateix, s'indica que tenen constància de la tramitació de la PS FV Benifallim I i que s'haurà de fer un procés de participació pública per a la valoració del paisatge de les dos plantes, així com acceptar que es duga este procés en el tràmit de la planta FV Benifallim I.  
- En data 3 de novembre de 2022, s'emet un informe de valoració d'afeccions de la Direcció General de Medi Natural i Avaluació Ambiental, respecte al projecte de Benifallim III, el qual conclou i indica que es considera correcta la documentació aportada per a seguir la seua tramitació administrativa, sempre que es complisca el condicionat de l'informe previ ja remés referent als projectes Benifallim I i III, del 13 de setembre, i afegix les següents consideracions que cal complir:  
  
«(…)  
- Sobre l'erosió hídrica: es revisa l'estudi hidrològic, el qual està molt complet i detallat; no obstant això, entre els seus càlculs i conclusions no es fa referència al que sol·licita l'informe, que és comprovar l'efecte que sobre l'erosió hídrica en el sòl puga ocasionar el canvi d'ús en els terrenys ocupats pels panells fotovoltaics. Cal tindre en compte que la ubicació proposada s'assenta sobre terrenys qualificats d'erosió potencial alta, amb pèrdues de sòl possibles d'entre 40-100 tm/ha/any en les condicions actuals. Per tant, l'estudi presentat, a més de comprovar els efectes sobre la inundabilitat en els llits, haurà de preveure els efectes de l'erosió hídrica sobre el sòl i comparar la situació actual (amb els diferents períodes de retorn considerats) amb la situació de canvi de tipus de coberta del sòl i la intercepció de l'aigua de pluja pels panells fotovoltaics.  
  
- Sobre erosió, pendents i bancals: es valora positivament la proposta de modificació de la planta fotovoltaica per a respectar els bancals existents i fites amb vegetació. Igualment, cal indicar que es deixa oberta la possibilitat que s'integren panells entre els bancals existents, sempre que es respecten estos, es protegisquen durant la fase d'obra i es compensen els arbres que es tallen mitjançant plantacions equivalents.  
  
- Sobre l'alternativa de la línia aèria: per la proximitat dels espais integrants de la Xarxa Natura 2000, com són les ZEPA Serres de Mariola i el Carrascal de la Font Roja, LIC Aitana, Serrella i Puigcampana, ZEPA Muntanyes de la Marina, s'haurà d'aportar un estudi d'afeccions que mostre els possibles efectes de les infraestructures plantejades sobre la connectivitat dels elements integrants de la Xarxa Natura 2000 esmentats, a fi que siga avaluat pel Servici de Vida Silvestre d'esta conselleria».  
En data de firma 4 d'agost de 2022, el Servici de Gestió Territorial (SGT) remet un informe de les incidències sobre l'actuació i conclou favorablement amb diverses condicions i mesures que cal complir respecte al projecte de la planta FV Benifallim III i la seua línia d'evacuació, que incidiran sobre la infiltració i drenatge de l'aigua. En data 10 d'octubre de 2022, el promotor realitza un escrit de contestació en el qual manifesta l'acceptació dels condicionants establits en l'informe per a implementar-los en el projecte.  
Entre la documentació aportada, en data de firma 4 de gener de 2023 es troba l'informe de la CHX, referent a la línia d'evacuació per a les dos plantes Benifallim I i III, en el qual conclou favorablement i indica una sèrie de condicions particulars i generals que el promotor ha de complir i recorda que l'actuació se situa en espai pertanyent a la Xarxa Natura 2000, i advertix que s'han de tindre en compte les consideracions que establisca l'òrgan mediambiental competent en la matèria.  
En data 2 de febrer de 2023, l'òrgan substantiu remet a este òrgan ambiental un nou informe de la DG de Medi Natural i Avaluació Ambiental (DGMNA), després de la nova informació pública efectuada, donades les modificacions i canvis substancials produïts en el projecte, el qual conclou desfavorablement, ja que l'estudi sobre les afeccions a la connectivitat dels espais Xarxa Natura 2000 esmentat no està complet i no es pot fer un informe favorable.  
En data de firma 14 de febrer de 2023, es troba un annex a l'informe emés per la CHX (data de firma 07.02.2023), arran de la petició de l'interessat en haver detectat errors en la descripció de la instal·lació solar fotovoltaica, referent a la planta FV Benifallim I, respecte al nombre d'elements constitutius de la instal·lació, i procedix a la rectificació del text.  
En data 7 de març de 2023, l'òrgan substantiu remet nous informes:  
  
- Servici d'Infraestructura Verda i Paisatge (SIVP) en data de firma de 2 de febrer de 2023, el qual conclou favorablement de la manera següent:  
«Vist el que s'ha exposat, s'emet un informe favorable a la planta fotovoltaica en matèria d'infraestructura verda i paisatge condicionat al fet que es duguen a terme les MIP recollides en l'apartat 1.1.4. d'este informe, es modifique el traçat de la línia d'evacuació al que indica l'informe i s'aporte la justificació i els resultats del procés de participació pública. [...]  
[…] Respecte a la participació pública de l'EIP, serà necessària l'emissió d'un nou informe per este servici, si en el procés s'han produït resultats que facen necessari valorar per tindre incidència en el valor del paisatge o en la presa de decisions de la proposta.  
D'acord amb el que establix l'apartat 3.7 d'esta instrucció, este segon informe posa fi a la intervenció de la direcció general competent en matèria d'ordenació del territori i paisatge.»  
- Informe de l'SGT en data de firma 8 de febrer de 2023, el qual conclou i indica que es considera viable la instal·lació de la PS FV Benifallim I, però, d'altra banda, no es considera viable la seua línia d'evacuació projectada, ateses les determinacions del PATRICOVA, i les consideracions i normatives d'aplicació i les cartografies oficials d'ordenació del territori. Així mateix, indica que la justificació dels aspectes determinats en l'informe serà motiu de l'elaboració d'un nou informe.  
A més d'estos dos informes esmentats, es remet en el mateix enviament: un escrit de resposta del promotor del 28 de febrer de 2023 a l'informe esmentat de l'SGT; informes de la Confederació Hidrogràfica del Xúquer, del 7 i 14 de febrer de 2023; informes amb referència 9488/2022, del 10 de febrer de 2023, de l'Ajuntament d'Alcoi, i un nou estudi d'afeccions a Xarxa Natura 2000, de gener de 2023, elaborat pel promotor, en el qual indica que van ser rebuts amb posterioritat a la remissió per part d'eixe servici territorial de la sol·licitud d'informe d'impacte ambiental del 26 de desembre de 2022 a eixa direcció general per a la seua inclusió en el procediment corresponent.  
  
Tanmateix, també s'indica en l'escrit que a causa dels últims informes rebuts per diversos organismes i/o entitats amb béns, instal·lacions, obres o servicis, centres o zones dependents d'estos i afectats per la instal·lació, s'han produït modificacions i canvis substancials en el projecte d'execució de la línia d'evacuació, de manera que el nou projecte d'execució de la línia d'evacuació s'haurà de sotmetre al tràmit de nova informació pública.  
En data 1 d'agost de 2023, es reben en este òrgan ambiental dos escrits de comunicació (en referència a la planta de Benifallim I i Benifallim III) per part de l'STIEM d'Alacant, firmat en data 28.07.2023, en el qual s'indica novament que es donarà trasllat de la nova documentació que consta en l'expedient rebuda amb posterioritat a l'ofici remés en data 7 de març de 2023, així com els possibles nous informes que es reben a conseqüència del nou tràmit d'informació pública.  
  
En data 7 de setembre de 2023, l'STIEM d'Alacant remet a este òrgan ambiental un ofici en el qual indica que es dona trasllat de la documentació que consta en l'expedient administratiu, a falta de completar el nou tràmit d'informació pública de la línia d'evacuació modificada, i els possibles nous informes que siguen emesos per les entitats consultades, així com les al·legacions que es puguen presentar en este nou tràmit d'IP. Entre la documentació aportada hi ha el següent:  
  
- Informe de l'SIVP de data 8 de maig de 2023, el qual conclou favorablement condicionat al fet que es duguen a terme les MIP recollides en l'informe de data 02.02.2023 i es modifique el traçat de la línia d'evacuació d'acord amb tot el que indica l'informe, cosa per a la qual s'hauran de recollir estes condicions en el projecte d'execució.  
- Informe de la DG de Carreteres (Unitat de Carreteres d'Alacant), de data 9 de maig de 2023, el qual conclou favorablement i indica les condicions que el promotor ha de complir, especialment en l'encreuament aeri de la línia elèctrica de mitjana tensió sobre l'autovia A-7.  
- Informe de la DG de Medi Natural i Avaluació Ambiental d'11 de maig de 2023, el qual indica, entre altres dades, que el projecte no afecta cap espai natural protegit, no es podran fer les obres en època de reproducció (març a juny), i que afecta una zona de protecció d'avifauna per línies elèctriques, per la qual cosa haurà de complir les prescripcions tècniques i mesures de prevenció dels articles 6 i 7 del Reial decret 1432/2008, de 29 d'agost.  
Es presenta un escrit del promotor, del 17 de maig de 2023, en el qual indica l'acceptació de les condicions exposades en l'informe esmentat de la DG de Medi Natural i Avaluació Ambiental.  
- Informe de l'Ajuntament d'Alcoi, de 9 de juny de 2023, de caràcter desfavorable, en el qual insistix en el que manifesta en el primer ofici relatiu a l'obligació de soterrament de la línia elèctrica, tant en l'àmbit del bé d'interés cultural, amb la categoria de conjunt històric, el Molinar d'Alcoi, com en el del PORN de la Font Roja, i considera inviable la proposta mentres no es modifique el projecte.  
  
- Informe de la DG de Cultura i Patrimoni, de 15 de juny de 2023, que conclou informant favorablement respecte a la construcció de les plantes fotovoltaiques Benifallim I i III i la nova línia d'evacuació, sempre que es complisquen les mesures correctores esmentades en el que puga afectar el patrimoni arqueològic, arquitectònic o etnològic i, en cas de troballa d'interés rellevant durant l'execució del projecte, haurà de ser comunicat a la Conselleria d'Educació, Cultura i Esport, o als ajuntaments implicats.  
- Resolució d'autorització de la CHX, de 26 de juny de 2023, per al projecte de la línia aeri-subterrània d'evacuació LMT 20 kV FV Benifallim, en la qual s'exposen una sèrie de condicions per a l'execució de la línia i autoritza el promotor per a realitzar diversos encreuaments en llits públics en què es respecten l'altura mínima sobre el llit de 7,20 m i se situen els suports fora dels terrenys de domini públic hidràulic, entre altres mesures que cal complir.  
- En data 19 d'octubre de 2023, es rep en este òrgan ambiental procedent de l'STIEM d'Alacant un ofici en el qual s'indica el trasllat de dos nous informes recaptats per eixe organisme en relació amb l'expedient avaluat. Estos informes són els següents:  
- Informe de la DGMNA de data 28.09.23, de caràcter favorable, en el qual indica que en relació amb la planta Benifallim I, no haurà d'ocupar-se la zona forestal ja indicada en informes anteriors, i en relació amb la nova línia d'evacuació, les afeccions són les mateixes que les avaluades en l'informe de data 10.05.23, per la qual cosa haurà de mantindre les consideracions que s'hi descriuen. Així mateix, indica que, donada la presència d'un niu d'àguila cuabarrada pròxim a la mateixa línia, per a la construcció dels últims sis suports existents abans de soterrar la línia d'evacuació, s'haurà de respectar una parada biològica de gener a juny.  
- Informe de l'ST d'Urbanisme d'Alacant de data 16.10.23, sol·licitat per l'Ajuntament, el qual conclou favorablement i textualment de la manera següent:  
«A la vista dels antecedents de fet i les consideracions tecnicojurídiques exposades, s'emet un informe favorable per a la implantació d'instal·lació de producció d'energia elèctrica FV Benifallim I en polígon 1, parcel·la 1, de Benifallim, i polígon 1, parcel·la 6, de Penàguila, promoguda per la mercantil Amber Solar Power Once, SL, en sòl no urbanitzable, que haurà de tindre en compte el que exposa l'antecedent de fet quart, sempre que es complisquen les condicions establides en els informes sectorials corresponents emesos durant la tramitació de l'expedient, i sense perjuí de l'obtenció de la resta de concessions, autoritzacions, llicències i permisos que siguen necessaris obtindre per a la seua implantació».  
- Informe de l'SGT, de data 23 d'octubre de 2023, el qual conclou favorablement i indica que, d'acord amb les consideracions i conclusions emeses en els informes d'incidències sobre l'ordenació del territori de 7 de febrer i 29 de març de 2023, i les apreciacions efectuades, considera que la instal·lació de la PS FV Benifallim I i la seua línia d'evacuació són viables, d'acord amb les determinacions normatives del PATRICOVA i la resta de normativa d'aplicació tinguda en compte en l'elaboració de l'informe.  
- Informe del Servici d'Infraestructura Verda i Paisatge, de data 6 de novembre de 2023, el qual conclou i informa favorablement, respecte a la línia d'evacuació i de la planta fotovoltaica, i insta l'òrgan substantiu que comprove la veracitat de la impossibilitat d'utilitzar el camí existent per a l'alternativa 1, i s'accepta la proposta de recorregut plantejat, entorn de l'AP-7.  
En data 15 de desembre de 2023, l'STIEM d'Alacant remet a este òrgan ambiental nous documents recaptats durant la tercera informació pública, entre els quals cal destacar:  
- Escrit de resposta de promotor a l'informe FV-U-22/2022, de la Direcció General de Medi Natural i Animal de la Conselleria de Medi Ambient, Aigua, Infraestructures i Territori, de data 28 de setembre de 2023, en el qual accepta els condicionants exposats en l'informe.  
  
- Nou informe FV-U-22/2022, de la Direcció General de Medi Natural i Animal de la Conselleria de Medi Ambient, Aigua, Infraestructures i Territori, de data 30 de novembre de 2023, el qual informa favorablement sobre la instal·lació que fa referència als condicionants de l'informe de data 11.05.2023 i a l'acceptació per part del promotor.  
  
- Nou informe del Servici Territorial de Cultura i Esport d'Alacant, de data 11 de setembre de 2023, el qual es proposa favorable condicionat al seguiment arqueològic dels moviments de terra en el moment de l'execució de les obres, al fet que la memòria relativa al patrimoni cultural continga els requisits mínims establits en la pàgina web de la DG de Cultura en el Decret 117/17, i al fet que es complisquen les mesures correctores indicades i les cautelars que, respecte al patrimoni arqueològic, paleontològic i etnològic, puguen veure's afectats.  
  
- Nou informe de Red Eléctrica de España, SAU, de data 19 de setembre de 2023, el qual informa favorablement sobre la línia d'evacuació en el tram aeri amb l'encreuament amb l'obertura 399-399 de la línia a 220 kV Catadau-Xixona i respecte al tram subterrani.  
- Nous informes de l'Ajuntament d'Alcoi de setembre de 2023 i resposta del promotor a estos. L'Ajuntament indica el manifestat en informes anteriors relatius a l'obligació de soterrament de la línia elèctrica, tant en l'àmbit del BIC amb la categoria de conjunt històric, el Molinar d'Alcoi, com en el del PORN de la Font Roja, i incidix en l'afecció negativa que suposaria la línia aèria projectada sobre el camp visual del conjunt arqueològic industrial, inclòs en l'Inventari general del patrimoni cultural valencià i en l'Inventari de béns protegits del Ministeri d'Educació, Cultura i Esport.  
  
El promotor en data 19.10.23 emet un informe de resposta a l'Ajuntament d'Alcoi, en el qual indica que esta mercantil en el moment que va sol·licitar la instal·lació de la central fotovoltaica en qüestió (31.07.20) no es trobava vigent el Decret llei 14/2020, que va entrar en vigor el 29 d'agost de 2020, i d'altra banda, en relació amb l'afecció amb el conjunt històric denominat el Molinar d'Alcoi, indica que en tot moment s'ha tingut en compte el BIC del conjunt del Molinar, i que per a fer-ho s'han fet treballs de prospecció arqueològica intensiva en relació amb la línia d'evacuació en esta zona, el resultat de la qual va ser negatiu, ja que no es van documentar restes arqueològiques de cap mena patrimonial que impediren la realització de la línia d'evacuació projectada i es recomanava abalisar els ribassos de manera temporal durant els treballs d'excavació dels suports per a evitar-ne la deterioració amb maquinària, entre altres causes. Així mateix, indiquen que les obres projectades no suposen una transformació del terreny, ni cap edificació, ni tala d'arbres complint amb la normativa, ja que, tal com s'indica en la normativa de protecció del conjunt històric recollida en l'annex I del Decret 105/2005, de 3 de juny, del Consell de la Generalitat Valenciana (BOE 183 de data 02.08.2005), pel qual es declara bé d'interés cultural, amb categoria de conjunt històric el Molinar d'Alcoi, no s'autoritzarà transformació del terreny, ni cap edificació per a qualsevol ús, senyalitzacions de tipus publicitari i tala d'arbres sense l'autorització expressa de l'organisme competent en matèria de medi ambient i de la Conselleria de Cultura, Educació i Esport, ni l'abocament de residus. El promotor indica que disposa de l'informe favorable de la DG de Medi Natural i Animal, així com de la DG de Cultura i Patrimoni.  
  
- Al·legacions de particulars presentades en la tercera informació pública, entre les quals s'exposen entre altres: la forta afecció paisatgística de l'alternativa triada per a la línia d'evacuació, la proximitat de la línia d'evacuació (950 m) del Parc Natural de la Font Roja, l'ocultació de l'existència d'espècies en perill d'extinció com el Rhinolophus mehelyi, etc.  
El promotor, per part seua, en data 01.12.23 emet una resposta a les al·legacions practicades pels particulars, i justifica la seua actuació en base principalment amb l'obtenció d'informes favorables condicionats dels òrgans competents en les principals matèries afectades per les actuacions projectades.  
En data 16 de gener de 2023, l'STIEM d'Alacant remet a este òrgan ambiental un informe tècnic de l'Ajuntament d'Alcoi, acompanyat dels informes de l'arqueòloga municipal (data 01.12.23) i del departament de medi ambient (data 28.12.23) del mateix ajuntament, en què conclou els dos de manera desfavorable en referència al tram aeri de la línia d'evacuació projectada en la zona pròxima al Parc Natural de la Font Roja en el TM d'Alcoi, el qual afecta la zona III forestal de projecció hidrològica i connexió biològica de la Batalla, en favor que siga soterrada la línia en la zona o entorn del BIC del conjunt del Molinar per diversos motius dins de la zona afectada pel Decret 121/2004, de 16 de juliol, del Consell de la Generalitat, pel qual s'aprova el Pla d'ordenació dels recursos naturals del Parc Natural del Carrascal de la Font Roja (PORN), i al·lega que, en funció de l'article 68.2 del PORN, el traçat ha d'anar soterrat obligatòriament, ja que el traçat de la línia no discorre pel corredor d'infraestructures determinat en l'article 64, i a més no s'ha tingut en compte l'afecció al citat BIC del Molinar en l'informe del Servici d'Infraestructura Verda i Paisatge.  
  
En data 29 de gener de 2024, té entrada en este òrgan ambiental procedent de l'STIEM d'Alacant un trasllat de nova documentació referent a l'informe de resposta per part del promotor als nous informes i ofici de l'Ajuntament d'Alcoi de dates 1 i 28 de desembre de 2023, en què s'indiquen diversos motius a fi de justificar l'execució en tram aeri de la línia d'evacuació en la zona III forestal de protecció hidrològica i connexió biològica del barranc de la Batalla, segons el PORN del Parc Natural de la Font Roja, i en àrea d'amortiment (zona preparc) segons el PRUG del mateix parc natural. Entre els motius exposats, cal destacar els següents:  
- El promotor recorda que disposa dels informes favorables de la DG de Medi Natural i Animal (òrgan gestor de l'espai protegit en qüestió) les condicions de la qual ha acceptat la conformitat per a l'execució de la línia d'evacuació, de manera que es respecten les mesures que cal establir en tots els seus elements perquè la línia afecta una àrea prioritària definida per la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució.  
- S'instal·laran feixines transversals a la direcció del pendent per a evitar processos erosius, donada la necessitat de crear una línia de desbrossament sota la línia d'evacuació com a mesura de seguretat.  
- Cal aclarir que l'última informació pública conté la versió definitiva del traçat d'evacuació, la qual complix amb la transparència i accés a la informació de les xarxes elèctriques per a facilitar la presa de decisions pels operadors econòmics, inclosos els consumidors, així com evitar processos especulatius o retards injustificats per a avançar en la transició energètica com a part de la resposta a l'emergència climàtica que establix el DL 14/2020, de 7 d'agost, del Consell.  
  
- Respecte a l'afecció al BIC del Molinar, el promotor reitera el que s'indica en l'escrit de resposta de data 19 d'octubre de 2023.  
Atés el criteri de l'advocacia general de la Generalitat (ref. C/I/10703/2023 23949, de 27.10.2023), esta resolució determina, als únics efectes ambientals, la conveniència de fer l'actuació i les condicions en què ha de realitzar-se, sense que calga conéixer qüestions urbanístiques (inclusivament relatives a l'atribució d'ús i aprofitament en sòl no urbanitzable) dirigides a l'òrgan substantiu.  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos amb efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, perseguix aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i les estratègies de la Unió Europea i de l'Estat espanyol, plantejant com a objectiu aconseguir 2.500 MW de potència instal·lada en centrals fotovoltaiques l'any 2030. En l'actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Per a l'emissió d'este informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta.  
Característiques del projecte.  
D'una banda, el projecte promogut per Amber Solar Power Once, SL, té per objecte l'execució i posada en funcionament d'una planta de la producció d'energia elèctrica mitjançant tecnologia solar fotovoltaica (d'ara en avant, central), en el polígon 1, parcel·la 1 del TM de Benifallim, i en el polígon 1, parcel·la 6 del TM de Penàguila (Alacant). Es tracta d'una instal·lació d'energia solar fotovoltaica de connexió a xarxa de 9,97660 MWp (9 MWn) de potència amb seguidors a un eix, la qual produirà energia elèctrica mitjançant la transformació d'energia solar, captada mitjançant els panells solars col·locats sobre els seguidors.  
  
D'altra banda, adjacent al projecte esmentat, es troba el projecte promogut per Amber Solar Power Trece, SL, el qual té per objecte l'execució i posada en funcionament d'una planta de la producció d'energia elèctrica mitjançant tecnologia solar fotovoltaica (d'ara en avant, central), en el polígon 1, parcel·la 6 del TM de Penàguila (Alacant). Es tracta d'una instal·lació d'energia solar fotovoltaica de connexió a xarxa d'1,605 MWp (1,3 MWn) de potència amb seguidors a un eix, la qual produirà energia elèctrica mitjançant la transformació d'energia solar, captada mitjançant els panells solars col·locats sobre els seguidors.  
El projecte consistirà en la connexió dels panells solars amb els inversors, per a la conversió del corrent continu en corrent altern, la qual s'injectarà als centres de transformació disposats en la parcel·la, per a connectar mitjançant línies subterrànies que seguiran el traçat dels camins interiors i vials existents amb el centre de seccionament situat en la part sud-oest i, a partir d'este, connectar a través d'una línia d'evacuació de mitjana tensió amb la subestació elèctrica existent denominada ST Barxell, situada en les proximitats al nucli urbà d'Alcoi. La PSFV Benifallim III injectarà l'energia generada als centres de transformació disposats en la parcel·la, per a connectar mitjançant línies subterrànies que seguiran el traçat dels camins interiors i vials existents amb el centre de seccionament de la instal·lació FV adjacent Benifallim I, i a partir d'este, connectar a través d'una línia de mitjana tensió esmentada amb la ST Barxell.  
L'àrea cadastral vinculada és de 82,44 ha (Benifallim I) i 49,42 ha (Benifallim III) i s'estima la superfície ocupada pels mòduls i equips dins del clos en unes 15,04 ha (Benifallim I) i 2,27 ha (Benifallim III). Els mòduls fotovoltaics (silici monocristal·lins) es col·locaran sobre estructures de suport metàl·liques (taulers), denominades seguidors solars, que seran orientables de manera adequada per a captar la màxima quantitat de radiació solar amb l'eix horitzontal orientat posició nord-sud i seguiment est-oest (+60° a -60°). La fixació al terreny es realitza mitjançant caragols directament ancorats al terreny a una profunditat aproximada d'1,5 m. S'indica en la documentació aportada que la distància entre eixos de seguidors serà de 9,50 m i la separació amb les fites de parcel·les confrontants serà de 8 m segons la normativa urbanística.  
Els mòduls de cada taula estaran interconnectats elèctricament per la part posterior, amb una caixa de connexió; cada caixa de connexió es connectarà de manera subterrània amb els inversors, connectats al seu torn amb els transformadors (0,63/30 kV) amb una capacitat de transformació de 5.379 kVA.  
L'evacuació del parc, després de ser modificada, tindrà una longitud total de 9.647 m. Esta línia aeri-subterrània discorrerà pels termes municipals d'Alcoi, Penàguila i Benifallim, amb un primer tram subterrani de 3.559 m (ST Barxell - Rotonda riu Molinar) per a evitar l'entrada en aeri a la localitat d'Alcoi, i accedirà pel polígon industrial Beniata aprofitant els vials públics. En este traçat hi ha un condicionant, ja que el pont que accedix al polígon esmentat està danyat, és provisional i serà desmuntat a mitjà termini, per la qual cosa s'opta per un camí que discorre al costat del pont danyat per a aprofitar el mateix traçat i seguir de manera soterrada fins a la rotonda d'entrada a Alcoi, on s'instal·larà el primer suport del tram aeri.  
  
El segon tram serà aeri segons la documentació tècnica aportada, de 5.877 m (rotonda riu Molinar - PSFV Benifallim I). En esta rotonda s'inicia el tram aeri i este punt és el més complicat del traçat, ja que està prop d'un nombre important de condicionants al traçat en esta zona, com ara una autovia, carreteres nacionals i comarcals, zones d'interés cultural, una orografia amb notables pendents, ZEPA pròximes, zones de protecció ambiental i diverses línies existents, per la qual cosa s'ha optat per augmentar la separació entre suports amb la finalitat d'evitar zones sensibles per a la seua col·locació. Les condicions de la zona determinen que, en este àmbit, el traçat aeri presente menys afecció ambiental que el subterrani, ja que este últim afectaria terrenys amb pendent elevat de difícil accés, requerix, en tot cas, trams aeris d'encreuament amb infraestructures i generaria més afecció sobre la vegetació de la zona i comportaria al seu torn més dificultat en el seu manteniment i seguretat. Cal assenyalar, així mateix, que es traça elevada respecte al BIC del conjunt del Molinar i no s'observen alternatives que permeten salvar l'orografia del terreny. Una vegada travessada l'autovia A-7, hi ha una zona de masses arbòries i està classificada com a zona de projecció d'avifauna per línies elèctriques i paisatges protegits de la Comunitat Valenciana, per la qual cosa es preveuran les mesures antielectrocució corresponents que indica la normativa per a estos casos. Una vegada salvada la zona de muntanya pròxima a l'autovia A7, el traçat aeri ha patit un notable canvi respecte al traçat original, ja que s'ha evitat creuar les parcel·les i s'ha sol·licitat que les línies discórreguen prop de les carreteres CV-785 i CV-788, i pròxims a zones d'arbratge i prop de camins, sobretot, en les zones de rambles pròximes a la planta fotovoltaica, i en este sentit, s'han col·locat els suports tan prop com és possible de les carreteres i camins, sempre intentant guardar les distàncies de seguretat i recomanacions que fixa el reglament i separant els suports una distància suficient de rambles per a evitar les zones inundables.  
  
El tercer i últim tram subterrani de 31 m (PSFV Benifallim I - CPM) discorre per terrenys del titular de la planta, fins a arribar a l'entroncament aeri-subterrani, que arribarà al CPM general d'interconnexió, dins de la planta solar.  
La instal·lació solar disposarà d'un clos perimetral cinegètic amb obertures que permeten la lliure circulació de fauna menor i consistirà en una malla metàl·lica galvanitzada de 2 m d'altura, amb pals d'acer. Els vials interns es resoldran mitjançant compactació mecànica del terreny. Les parcel·les on es projecten les futures instal·lacions fotovoltaiques es troben al nord-oest de Benifallim i al sud-oest de Penàguila i s'hi pot accedir a través de la carretera local CV-785, en sentit N-340. Aproximadament a 3,4 km eixint de Benifallim hi ha un desviament a la dreta per un camí privat que porta fins a les plantes fotovoltaiques objecte d'avaluació ambiental.  
La gestió de la central serà en remot, mitjançant un sistema que permetrà controlar i monitorar els paràmetres dels equips instal·lats en la planta fotovoltaica i emmagatzemar les dades. Al seu torn, es disposarà d'un sistema perimetral de seguretat format per un sistema de CCTV amb anàlisi de vídeo intel·ligent, centralitzat des del lloc d'operació genèric en l'edifici de control.  
Després de la vida útil de la instal·lació, es preveu el desmantellament de les instal·lacions i la restauració dels terrenys al seu ús previ. Les operacions que cal efectuar en esta actuació són el desmuntatge dels elements que componen el generador fotovoltaic, el destensament i desmuntatge de cables, el desmuntatge de la línia d'evacuació, la destrucció de fonamentacions i el farciment de clots (moviment de terres), l'apilament i el transport de materials, neteja, adequació del terreny i revegetació.  
Ubicació del projecte.  
En el document ambiental s'analitzen fins a quatre alternatives de localització diferents, sobre la base de criteris com ara orografia, pendent, orientació, característiques del paisatge, proximitat a nuclis poblacionals, vies de comunicació, domini públic i qualificació urbanística del terreny, incloent-hi l'alternativa zero, descartada en pro de la transició cap a les energies netes i renovables com a part del desenvolupament sostenible.  
Per a la ubicació de la planta solar, es descriuen les alternatives i s'opta per l'alternativa més adequada des del punt de vista ambiental, amb superfície suficient i adequada per a dur a terme l'activitat i comprometre el mínim el medi; en particular, l'alternativa 2, la ubicació de la qual ocupa zones compatibles urbanísticament, catalogades de sòl no urbanitzable (SNU) i sòl no urbanitzable comú (SNUC). S'espera l'ocupació de l'espai agrícola disponible. L'accés a les instal·lacions en esta alternativa serà per camí privat.  
Respecte a la línia d'evacuació, es van plantejar inicialment 3 alternatives de diferents longituds, i finalment s'ha optat per l'alternativa núm. 3, que era la de menys longitud i la que menys comprometia les àrees protegides existents. No obstant això, arran de les conclusions de l'informe de l'SIVP (exp. EP-2022/154), es van plantejar 3 noves alternatives amb la finalitat de reduir l'impacte paisatgístic, i ha resultat triada l'opció ja definida, de 5,84 km i 37 suports, segons l'estudi d'impacte ambiental (EsIA) aportat.  
Segons l'alternativa seleccionada, les plantes solars se situaran en el terme municipal de Benifallim i Penàguila, a 1,6 km aproximadament del nucli urbà de Benifallim i a 3,5 km del nucli urbà de Penàguila. Es tracta d'un terreny predominantment pla amb alguns trams ondulats, amb terrenys llaurats dedicats principalment a cultius herbacis com el blat (Triticum aestivum) o avena (Avena barbata), on hi ha una zona al sud de l'àmbit d'oliveres (Olea europaea), envoltades per un terreny de caràcter forestal amb arbredes de coníferes, majoritàriament pins i alzines.  
L'àmbit de les plantes solars se situa fora de zones d'especial protecció i espais pertanyents a la Xarxa Natura 2000.  
Característiques de l'impacte potencial.  
L'execució de les instal·lacions fotovoltaiques comporta l'ocupació dels terrenys i elimina el cultiu tradicional de la zona (oliveres). Gran part del traçat de la línia d'evacuació discorre per parcel·les agrícoles, on es poden trobar cultius herbacis de secà i pastures, fruiteres de secà com ara ametlers (Prunus dulcis), pruneres (Prunus domestica) i cirerers (Prunus mahaleb), olivars (Olea europaea) i àrees de vinyes. El canvi sobre el paisatge, si bé serà manifest des de l'entorn immediat d'esta, pot considerar-se compatible en el seu conjunt, d'acord amb l'informe emés per l'òrgan competent en la matèria.  
  
La zona de les plantes solars presenta una permeabilitat baixa respecte als aqüífers. Així mateix, no es preveu afecció als llits i no es veuran contaminats en tractar-se d'una activitat que no produïx contaminació al sòl.  
Segons la cartografia de PATRICOVA, el risc de perillositat per inundació és nul en la zona de les plantes solars, mentres que hi ha algunes zones del traçat de la línia d'evacuació amb perillositat de naturalesa geomorfològica; no obstant això, es considera viable la línia d'evacuació.  
Els terrenys objecte d'estudi presenten risc de sismicitat mitjà, amb un valor d'acceleració sísmica 0,08; l'activitat no augmenta este risc en si.  
D'acord amb el PATFOR, la zona forestal més pròxima es troba adjacent al perímetre de les instal·lacions de les plantes solars i en alguns trams de la línia d'evacuació. S'haurà de complir el que disposa l'annex IX del plec general de normes de seguretat en prevenció d'incendis forestals que s'han d'observar en l'execució d'obres, treballs i aprofitaments que es realitzen en terreny forestal o en els seus voltants, del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana. Una vegada finalitzades les obres, es procedirà a la neteja de la zona i reposició de les afeccions generades. Entre les dos centrals solars projectades, discorre una via pecuària (Cañada Real de la Moleta), que fa de divisòria entre estes, l'amplària legal de la qual queda exempta de la instal·lació de panells solars.  
L'emplaçament del projecte de la línia d'evacuació està inclòs en una zona de protecció d'avifauna per línies elèctriques, ja que pot constituir una àrea d'espai vital d'avifauna d'interés. En este sentit, el disseny de la línia d'evacuació, en el tram aeri, incorporarà les mesures preventives que establix el Reial decret 1432/2008, de 29 d'agost, de prevenció de la col·lisió i electrocució d'avifauna.  
  
Segons es descriu en l'EIP, es vigilarà i controlarà l'estat de la vegetació de l'entorn. Es realitzarà un correcte manteniment dels equips i vehicles per a assegurar una combustió i funcionament adequat i s'evitarà la deterioració de la vegetació de l'entorn.  
No consta afecció a jaciments arqueològics entorn de les plantes solars. Respecte a la línia d'evacuació, creua en aeri i a altura sensiblement elevada pel BIC del conjunt del Molinar en TM d'Alcoi, on s'atendran les mesures i condicions exposades pels òrgans competents en les matèries afectades com la DG de Cultura i Patrimoni, la DGMNA, o la DG de Territori i Paisatge. En tot cas, si durant les obres es troben indicis de l'aparició d'elements arqueològics o etnològics, es procedirà a avisar a les autoritats competents i al Servici de Patrimoni de la Generalitat com a mesura de prevenció i protecció patrimonial. Així mateix, es compliran les indicacions exposades en l'informe de l'organisme competent en matèria de cultura i patrimoni.  
  
Respecte a les afeccions ambientals durant la fase d'obres, estaran associades als moviments de terres i execució de la instal·lació. Es generaran residus vegetals (pel desbrossament del terreny), terra i pedres procedents d'excavació de l'obra, formigó sobrant de fixació de les instal·lacions i residus d'empaquetat paper, fusta, plàstic, coure, alumini i ferro i acer, que seran depositats en contenidors i lliurats a gestor autoritzat per a retirar-los i manipular-los. Es proposa la reutilització de la terra vegetal obtinguda per a la rehabilitació de zones afectades i per al farciment de l'última capa de les rases excavades. Es portarà un registre documental de la gestió realitzada amb els residus d'acord amb les previsions del projecte. El consum d'aigua serà poc significatiu; en cas de ser necessari puntualment, serà subministrada amb camió cisterna. Es disposaran vàters químics portàtils. S'abalisarà la zona d'obres per a evitar afectar els terrenys adjacents i s'establirà una zona impermeabilitzada per a les tasques de manteniment de maquinària d'obra, si són necessàries. Per a minimitzar la contaminació acústica, els vehicles de motor circularan pels camins existents i a velocitat reduïda, es treballarà en horari diürn i es farà un seguiment sobre el soroll i intensitat del camp electromagnètic generat en les plantes fotovoltaiques i les línies elèctriques. Per a evitar la contaminació de l'aire, en els camins i les zones d'obres hauran d'efectuar-se regs periòdics per a evitar la dispersió de partícules de pols, els vehicles d'obra hauran d'haver passat les revisions periòdiques corresponents, els camions de transport de terres portaran una lona de protecció que tapen la càrrega i els materials apilats, equips mecànics i ferramentes seran correctament ordenats i emmagatzemats.  
  
En la fase d'explotació, els recursos emprats són l'energia solar i l'aigua de neteja dels panells, subministrada per camió cisterna. L'activitat no genera residus, excepte l'oli dels transformadors que es lliurarà al gestor autoritzat. Durant l'explotació de la planta, no s'estima afecció sobre la salut de la població, béns patrimonials o la flora, ja que la instal·lació queda allunyada dels nuclis urbans. Es respectaran els planters que sorgisquen en la fase d'explotació sempre que no impliquen riscos per a les instal·lacions, la qual cosa permeta la recuperació de la capa arbustiva i el desenvolupament ecològic de la zona.  
  
Com a pla de vigilància ambiental es proposa implantar un sistema de control per a controlar la correcta execució de les mesures correctores aplicables tant en la fase de construcció com en la de funcionament i valorar-ne l'eficàcia, així com detectar impactes no previstos. Es proposen indicadors per al mesurament del compliment dels objectius proposats. La realització d'estes actuacions haurà de documentar-se mitjançant l'elaboració d'informes periòdics (diaris, setmanals, mensuals, semestrals i anuals), tal com detalla la documentació ambiental aportada.  
Finalitzada la vida útil de la instal·lació, després de l'autorització de l'organisme competent, es procedirà al desmantellament dels elements d'esta i a la restauració dels terrenys al seu ús previ, tal com descriu el document ambiental presentat.  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
Els projectes de planta solar fotovoltaica constituïxen un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 4.i de l'annex II.  
L'expedient ha observat el tràmit d'avaluació d'impacte ambiental simplificada previst en la secció primera, capítol II del títol 2 de la Llei 21/2013, de 9 de desembre, i en les altres disposicions que li són aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha esmentat anteriorment, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Acumular l'avaluació ambiental dels expedients referenciats, donada l'íntima connexió, segons l'article 57 de la Llei 39/2015, d'1 d'octubre, del procediment administratiu comú de les administracions públiques, en concordança amb la disposició addicional 11a de la Llei 21/2013, de 9 de desembre, de manera que resulta el present informe d'impacte ambiental comú per als dos.  
  
Segon  
Estimar que els projectes de plantes solars fotovoltaiques promoguts per Amber Solar Power Once, SL (Benifallim I) en la parcel·la 1, del polígon 1 del TM de Benifallim (Alacant) i parcel·la 6, del polígon 1 del TM de Penàguila (Alacant), i per Amber Solar Power Trece, SL (Benifallim III), en la parcel·la 6, del polígon 1 del TM de Penàguila (Alacant), i la seua línia d'evacuació compartida situada en parcel·les vàries dels TM Benifallim, Alcoi i Penàguila (Alacant), no tindran efectes significatius sobre el medi ambient i no requerixen una avaluació d'impacte ambiental ordinària, sempre que s'ajuste a les previsions del document ambiental, a les indicacions dels informes recaptats, a la resta de la documentació aportada, als termes del present informe i, en particular, a les condicions següents:  
1. El promotor haurà de complir totes les mesures preventives i correctores previstes en l'EsIA, el projecte tècnic i altra documentació que hi ha en l'expedient i les acceptades després de la informació pública, o contingudes en la informació complementària, sempre que no contradiguen el que s'establix en esta resolució.  
2. Els equips transformadors disposaran de sistemes de contenció de vessaments de l'oli mineral. Es disposarà de zones impermeabilitzades i d'un sistema de recollida de possibles fuites d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat; s'establiran les zones de recollida de residus i no s'apilaran en zones amb pendents elevats o amb perillositat d'inundació.  
3. S'executaran les mesures d'integració paisatgística en les condicions establides per l'òrgan competent en la matèria i en l'estudi d'integració paisatgística. Així mateix, es disposaran els mitjans per al seu manteniment.  
4. Es disposarà d'un tancat cinegètic que permetrà el pas de fauna a través de la instal·lació. No s'implantarà filferro espinós en este, ni s'empraran productes fitosanitaris per a controlar la vegetació sota els panells solars.  
5. Es respectarà la zona de flux preferent dels barrancs presents al voltant de l'àmbit del projecte i es respectaran les condicions exposades en els informes de l'SGT i, si és el cas, s'obtindrà, abans de l'execució de l'obra, l'autorització preceptiva de la Confederació Hidrogràfica del Xúquer per a l'ocupació de les zones de policia, d'acord amb l'article 9 del Reglament del domini públic hidràulic.  
6. Durant l'execució i explotació de la planta, així com en la fase de desmantellament, donada la proximitat a sòl forestal, s'adoptaran les prescripcions de l'annex IX del Decret 91/2023, de 22 de juny, del Consell, relatiu a prevenció d'incendis.  
7. No podran utilitzar-se herbicides, plaguicides, insecticides, rodenticides o altres productes químics que, per les seues característiques, provoquen pertorbacions en els sistemes vitals de la fauna. Tampoc s'utilitzarà en el procés de neteja dels mòduls fotovoltaics cap mena de sabó, dissolvent o substància que puga contaminar el sòl o l'aqüífer.  
  
8. Si durant l'execució de les obres es produïxen troballes, el promotor haurà de posar el fet en coneixement de la Conselleria de Cultura de manera immediata i adoptar les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià. Així mateix, es compliran les mesures correctores esmentades en l'informe de l'organisme competent en matèria de cultura i patrimoni.  
  
9. L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
10. L'emissió de l'autorització administrativa de tancament definitiu de la central obligarà el promotor a desmantellar-la i a restaurar els terrenys al seu estat anterior, d'acord amb el projecte presentat.  
  
11. Les accions incloses en el Programa de vigilància i seguiment ambiental s'hauran de documentar per a acreditar l'adopció i l'execució de les mesures preventives i correctores proposades i la comprovació de l'eficàcia que tenen. La documentació haurà d'estar a la disposició de les autoritats competents.  
  
Tercer  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Quart  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 6 de febrer de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»